2016. gada Noteikumi Nr.

Rīgā (prot. Nr.            . §)

**Darbības programmas "Izaugsme un nodarbinātība" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.4. pasākuma "P&A infrastruktūras attīstīšana Viedās specializācijas jomās un zinātnisko institūciju institucionālās kapacitātes stiprināšana" īstenošanas noteikumi**

Izdoti saskaņā ar

Eiropas Savienības struktūrfondu

un Kohēzijas fonda 2014.–2020. gada

plānošanas perioda vadības likuma

20. panta 6. un 13. punktu

**I. Vispārīgie jautājumi**

1. Noteikumi nosaka:
   1. kārtību, kādā īsteno darbības programmas "Izaugsme un nodarbinātība" prioritārā virziena "Pētniecība, tehnoloģiju attīstība un inovācijas" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.4. pasākumu "P&A infrastruktūras attīstīšana Viedās specializācijas jomās un zinātnisko institūciju institucionālās kapacitātes stiprināšana" (turpmāk – pasākums);
   2. pasākuma mērķi;
   3. pasākumam pieejamo finansējumu;
   4. prasības Eiropas Reģionālās attīstības fonda projekta iesniedzējam un sadarbības partnerim;
   5. atbalstāmo darbību un izmaksu attiecināmības nosacījumus;
   6. vienkāršoto izmaksu piemērošanas nosacījumus un kārtību;
   7. vienošanās par projekta īstenošanu vienpusēja uzteikuma nosacījumus.
2. Noteikumos lietoti šādi termini:
   1. apakšprojekts – projekta daļa, ko īsteno finansējuma saņēmējs vai sadarbības partneris. Apakšprojekts ir sadarbības līguma neatņemama sastāvdaļa;
   2. attīstības stratēģija – zinātniskās institūcijas attīstības un resursu konsolidācijas vidējā termiņa stratēģija, kas izstrādāta atbilstoši zinātnisko institūciju darbības starptautiskā novērtējuma rekomendācijām, ko 2013. gadā veica Ziemeļu Ministru padomes sekretariāts Latvijā, analizējot Latvijas zinātnes situāciju Eiropas Savienības Kopīgās pētniecības telpas un sadarbības pētniecībā kontekstā, Latvijas viedās specializācijas stratēģijas mērķiem un šo noteikumu 1. pielikumā noteiktajam (turpmāk – Stratēģija);
   3. darba sākums – saistības, kas atbilst Eiropas Komisijas 2014. gada 17. jūnija Regulas Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr. 651/2014), 2. panta 23. punktā noteiktajai definīcijai;
   4. darbība, kurai nav saimniecisks raksturs – pētniecības organizācijas darbība, kura neietilpst Līguma par Eiropas Savienības darbību (Eiropas Savienības Oficiālais Vēstnesis, 2010. gada 30. marts, Nr. C 83/47) 107. panta 1. punktā noteiktajā darbības jomā, tai skaitā:
      1. izglītības pasākumi, lai panāktu personāla skaita un kvalifikācijas pieaugumu;
      2. neatkarīga pētniecība un izstrāde, lai gūtu vairāk zināšanu un labāku izpratni, tostarp kopīga pētniecība un izstrāde, pētniecības organizācijai iesaistoties efektīvā sadarbībā;
      3. pētniecības rezultātu izplatīšana bez ekskluzivitātes un diskriminēšanas, piemēram, izmantojot mācīšanu, brīvas piekļuves datubāzes, atklātās publikācijas vai atklātā pirmkoda programmatūru;
      4. zināšanu un tehnoloģiju pārnese, ja:
         1. zināšanu un tehnoloģiju pārneses darbības veic pētniecības organizācijas nodaļa vai pētniecības organizācijas meitas uzņēmums (tāda komercsabiedrība, kurā mātes uzņēmuma līdzdalības daļa pārsniedz 50 procentu vai kurā mātes uzņēmumam ir balsu vairākums un kura atbilst pētniecības organizācijas definīcijai), pētniecības organizācija kopīgi ar citām pētniecības organizācijām vai pētniecības organizācija ar trešajām pusēm, atklātā konkursā slēdzot līgumus par noteiktiem pakalpojumiem;
         2. visa peļņa no šādas darbības tiek atkal ieguldīta pētniecības organizācijas pamatdarbībās;
   5. ierobežotas jomas darbība – pētniecības organizāciju vai pētniecības infrastruktūras saimnieciskā pamatdarbība, kura atbilst šādiem kritērijiem:
      1. tā ir tieši saistīta ar pētniecības organizācijas vai pētniecības infrastruktūras darbību un izmantošanu ar saimniecisku darbību nesaistītā jomā;
      2. tai tiek patērēti tādi paši resursi (piemēram, materiāli, aprīkojums, darbaspēks un pamatkapitāls) kā ar saimniecisku darbību nesaistītām pamatdarbībām;
      3. tai katru gadu piešķirtā finansiālā kapacitāte nepārsniedz 20 procentus no pētniecības organizācijas kopējās gada finansiālās kapacitātes;
   6. jauna funkcionālā vienība – zinātnisko institūciju reorganizācijas rezultātā izveidota jauna vienība, tai skaitā zinātniskais institūts, zinātniskā grupa vai cita vienība ko izveido, apvienojot, sadalot vai nododot reorganizētās zinātniskās institūcijas to dibinātos zinātniskos institūtus, struktūrvienības vai zinātniskās grupas;
   7. konsolidējamā funkcionālā vienība – reorganizējamā zinātniskā institūcija, zinātniskās institūcijas dibināts zinātniskais institūts (atvasināta publiska persona, publiska aģentūra vai struktūrvienība), privāto tiesību juridiskā persona, kuru plānots pievienot vai nodot zinātniskajai institūcijai, kas noteikta šo noteikumu 11. punktā;
   8. lielais komersants – komersants, kas atbilst Komisijas regulas Nr. [651/2014](http://eur-lex.europa.eu/eli/reg/2014/651?locale=LV) 2. panta 24. punktā noteiktajai definīcijai;
   9. līdzējs – finansējuma saņēmējs, sadarbības partneris un projekta ietvaros izveidotās pētniecības infrastruktūras lietotājs, kas noslēguši sadarbības līgumu par minētās pētniecības infrastruktūras koplietošanu;
   10. materiālie aktīvi – aktīvi, kas atbilst Komisijas regulas Nr. 651/2014 2. panta 29. punktā noteiktajai definīcijai;
   11. nemateriālie aktīvi – aktīvi, kas atbilst Komisijas regulas Nr. 651/2014 2. panta 30. punktā noteiktajai definīcijai;
   12. pētniecības infrastruktūra – iekārtas, resursi un saistītie pakalpojumi, kas atbilst Komisijas regulas Nr. 651/2014 2. panta 91. punktā noteiktajai definīcijai;
   13. pārredzama atbalsta kategorija – atbalsta veids, kas atbilst Komisijas regulas Nr. 651/2014 5. panta 2. punktam un ko sniedz dotāciju veidā;
   14. pētniecības organizācija – institūcija, kas atbilst Komisijas regulas Nr. 651/2014 2. panta 83. punktā noteiktajai definīcijai;
   15. publiskā finansējuma intensitāte – kopējais Eiropas Reģionālās attīstības fonda finansējuma un valsts budžeta finansējuma apmērs procentos no projekta kopējām attiecināmajām izmaksām;
   16. rezultātu vadības sistēma – uz rezultātu orientēta institūcijas vadības sistēma, kas attiecina institūcijas stratēģiskos mērķus gan uz darbības rādītājiem struktūrvienību un zinātnisko grupu līmenī, gan uz strādājošo ikdienas darba uzdevumiem individuālā līmenī (mērķu kaskāde), sakārtojot institūcijas iekšējos darba procesus atbilstoši galvenajiem institūcijas darbības mērķiem un sasniedzamajiem rezultātiem, kā arī veicinot darbinieku mērķtiecīgu darbu institūcijas galveno uzdevumu izpildei. Rezultātu pārvaldības sistēma ietver vismaz šādus elementus:
       1. plānošanas un organizatoriskās vadības sistēma;
       2. personāla motivācijas sistēma, kas balstīta uz rezultāta rādītājiem zinātniskās grupas vai zinātniskā darbinieka līmenī;
       3. darba izpildes uzraudzības sistēma;
   17. saimnieciskā darbība – jebkura darbība, kas ietver preču vai pakalpojumu piedāvāšanu tirgū, tai skaitā pētniecības infrastruktūras iznomāšana, komersantu uzdevumā īstenoti pakalpojumi vai līgumpētījumi;
   18. sīkais (mikro), mazais un vidējais komersants – komersants, kas atbilst Komisijas regulas Nr. [651/2014](http://eur-lex.europa.eu/eli/reg/2014/651?locale=LV) 2. panta 2. punktā noteiktajai definīcijai;
   19. tehniskā priekšizpēte – darbības, kas atbilst Komisijas regulas Nr. [651/2014](http://eur-lex.europa.eu/eli/reg/2014/651?locale=LV) 2. panta 87. punktā noteiktajai definīcijai;
   20. *UseScience* sistēma – tiešsaistes zinātnisko pakalpojumu, iekārtu un programmatūras reģistrs (<https://scientificservices.eu/>);
   21. zināšanu un tehnoloģiju pārnese – jebkurš process, kura mērķis ir iegūt, apkopot un izplatīt skaidras un vārdos neizteiktas zināšanas, tostarp prasmes un kompetenci gan saimnieciskās darbībās, gan darbībās, kurām nav saimnieciska rakstura, piemēram, pētniecības sadarbībā, konsultācijās, licencēšanā, jaunu uzņēmumu veidošanā, publikācijās un pētnieku un citu darbinieku mobilitātē, kuri iesaistīti šajās darbībās. Papildus zinātnes un tehnikas atziņām tā ietver citu veidu zināšanas, piemēram, zināšanas par to standartu un noteikumu lietošanu, kuros tie iekļauti, par reālās dzīves darbības vides apstākļiem, par organizatoriskās inovācijas metodēm, kā arī to zināšanu pārvaldību, kas saistītas ar nemateriālo aktīvu noteikšanu, iegūšanu, aizsardzību, aizstāvību un izmantošanu;
   22. zinātniskais darbinieks – zinātnieks, zinātniskais personāls, zinātnes apkalpojošais personāls un zinātnes tehniskais personāls;
   23. zinātniskais personāls – atbilstoši zinātnisko darbību reglamentējošiem normatīvajiem aktiem ievēlētie un Nacionālās Zinātniskās darbības informācijas sistēmas Zinātniskā personāla datubāzē iekļautie vadošie pētnieki, pētnieki un zinātniskie asistenti, kā arī komercsabiedrībā strādājošās personas, kas veic vadošā pētnieka, pētnieka un zinātniskā asistenta pienākumus;
   24. zinātniskā grupa – zinātnisko darbinieku grupa, kas izveidota pētniecības īstenošanai konkrētā zinātnes nozarē vai apakšnozarē;
   25. zinātniskās institūcijas reorganizācija – reģistrā reģistrētas zinātniskās institūcijas reorganizācija, apvienojot vai nododot to citai reģistrā reģistrētai zinātniskajai institūcijai, kas atbilst šo noteikumu 11. punkta nosacījumiem. Reorganizāciju veic:
       1. nododot reorganizējamo institūciju atvasinātai publiskai personai – zinātniskā institūcija turpina pastāvēt kā pastarpinātās pārvaldes iestāde vai jauna funkcionālā vienība;
       2. apvienojot reorganizējamo institūciju ar citu zinātnisko institūciju vai vairākām zinātniskām institūcijām un uz reorganizējamo institūciju bāzes izveidojot jaunu funkcionālo vienību;
       3. nododot reorganizējamās institūcijas struktūrvienību vai vairākas struktūrvienības citai zinātniskajai institūcijai vai vairākām zinātniskām institūcijām un izveidojot jaunu funkcionālu vienību (sadalāmā institūcija turpina pastāvēt);
   26. zinātnisko institūciju konsolidācija – zinātnisko institūciju reorganizācija, kas sekmē šo noteikumu 25. punktā noteikto virzienu attīstību un pētniecības resursu koncentrēšanu.
3. Pasākuma mērķis ir zinātnisko institūciju institucionālās kapacitātes stiprināšana un pētniecības resursu koncentrācija konkurētspējīgās zinātniskajās institūcijās, pilnveidojot zinātnisko institūciju pārvaldības un resursu vadības efektivitāti un modernizējot pētniecības infrastruktūru Latvijas viedās specializācijas jomu ietvaros, tādējādi veicinot zinātnisko institūciju iesaisti Eiropas Savienības līmeņa infrastruktūrās un zinātnisko institūciju rīcībā esošās pētniecības infrastruktūras izmantošanu praktisku tautsaimniecības problēmu risināšanai.
4. Pasākuma ietvaros atbalstu sniedz projektiem, kas sekmē Latvijas viedās specializācijas stratēģijā noteikto tautsaimniecības transformācijas virzienu un izaugsmes prioritāšu īstenošanu un specializācijas jomu attīstību:
   1. zināšanu – ietilpīga bioekonomika;
   2. biomedicīna, medicīnas tehnoloģija, biofarmācija un biotehnoloģija;
   3. viedie materiāli, tehnoloģijas un inženiersistēmas;
   4. viedā enerģētika;
   5. informācijas un komunikācijas tehnoloģijas.
5. Pasākuma mērķa grupa ir:
   1. zinātnisko institūciju reģistrā reģistrētas zinātniskās institūcijas;
   2. pētniecībā nodarbinātais personāls.
6. Pasākuma ietvaros ir sasniedzami šādi uzraudzības rādītāji:
   1. iznākuma rādītājs – līdz 2023. gada 31. decembrim to pētnieku skaits, kuri strādā uzlabotos pētniecības infrastruktūras objektos – 2 163;
   2. finanšu rādītājs – līdz 2018. gada 31. decembrim sertificēti izdevumi 17 499 122 *euro* apmērā, tai skaitā līdz 2018. gada 31. decembrim izsludināti iepirkuma konkursi 30 procentu apmērā no kopējā plānoto darbu apjoma;
   3. rezultāta rādītāji līdz 2023. gada 31. decembrim, kas sasniedzami darbības programmas "Izaugsme un nodarbinātība" prioritārā virziena "Pētniecība, tehnoloģiju attīstība un inovācijas" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" koprezultātā:
      1. vidējais zinātnisko publikāciju skaits uz vienu zinātniskā personāla pilna darba laika ekvivalentu gadā – 0,48;
      2. valsts un augstākās izglītības sektora piesaistītais ārējais finansējums zinātniski pētnieciskajam darbam – 160 600 000 *euro*;
   4. specifiskais iznākumu rādītājs – zinātnisko institūciju, kas līdz 2023. gada 31. decembrim atbilstoši ar Izglītības un zinātnes ministriju saskaņotajā institūcijas Stratēģijā noteiktajam ieviesušas zinātniskās institūcijas pārvaldības, tai skaitā rezultātu vadības, cilvēkresursu un pētniecības resursu pārvaldības uzlabojumus, skaits – 14.
7. Pasākumu īsteno ierobežotas projektu iesniegumu atlases veidā.
8. Pasākuma ietvaros atbildīgās iestādes funkcijas pilda Izglītības un zinātnes ministrija (turpmāk – atbildīgā iestāde).
9. Pasākumam pieejamais kopējais attiecināmais publiskais finansējums ir:
   1. 115 252 616 *euro*, tai skaitā Eiropas Reģionālās attīstības fonda finansējums – 97 964 724 *euro* un valsts budžeta līdzfinansējums – 17 287 892 *euro,* šo noteikumu 16.7. apakšpunktā minētajā gadījumā;
   2. 120 252 616 *euro*, tai skaitā Eiropas Reģionālās attīstības fonda finansējums – 102 964 724 *euro* un valsts budžeta līdzfinansējums – 17 287 892 *euro,* šo noteikumu 18. punktā minētajā gadījumā.
10. Pasākumu īsteno vienā projektu iesniegumu atlases kārtā par visu pasākumam pieejamo finansējumu.

**II. Prasības projekta iesniedzējam un sadarbības partnerim**

1. Pasākuma ietvaros projekta iesniedzējs ir zinātniskā institūcija, kas atbilst pētniecības organizācijas definīcijai.
2. Pasākuma ietvaros projektu var iesniegt šādas zinātniskās institūcijas, ja pamato atbilstību pētniecības organizācijas definīcijai:
   1. Daugavpils Universitāte;
   2. Elektronikas un datorzinātņu institūts;
   3. Latvijas Biomedicīnas pētījumu un studiju centrs;
   4. Latvijas Lauksaimniecības universitāte;
   5. Latvijas Organiskās sintēzes institūts;
   6. Latvijas Universitāte;
   7. Latvijas Universitātes Cietvielu fizikas institūts;
   8. Latvijas Valsts koksnes ķīmijas institūts;
   9. Latvijas Valsts mežzinātnes institūts "Silava";
   10. Pārtikas drošības, dzīvnieku veselības un vides zinātniskais institūts "BIOR";
   11. Rīgas Stradiņa universitāte;
   12. Rīgas Tehniskā universitāte;
   13. Ventspils Augstskola;
   14. Vidzemes Augstskola.
3. Projekta iesniedzējs projekta iesniegumu iesniedz un projektu īsteno individuāli vai sadarbībā ar citu zinātnisko institūciju, tai skaitā ar projekta iesniedzēja dibinātu zinātnisko institūtu (atvasinātu publisku personu) vai ar zinātnisko institūciju, ar kuru plānots īsteno šo noteikumu 22.3. apakšpunktā minēto zinātnisko institūciju konsolidāciju atbilstoši šo noteikumu 16.1., 16.4. un 16.14. apakšpunktā noteiktajam.
4. Ja īsteno sadarbības projektu:
   1. projekta iesniegumu iesniedz projekta iesniedzējs, kas atbilst šo noteikumu 11. un 12. punkta nosacījumiem. Projekta iesniedzējs ir atbildīgs par projekta īstenošanu;
   2. projekta iesniedzējs ar sadarbības partneri pirms projekta iesniegšanas sadarbības iestādē noslēdz sadarbības līgumu par sadarbības projekta kopīgu izpildi, par pienākumu un atbildības sadali rezultātu sasniegšanas nodrošināšanai un rezultātu izmantošanas tiesībām (turpmāk – sadarbības līgums). Sadarbības līgumā papildus informācijai, kas noteikta normatīvajos aktos par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020. gada plānošanas periodā, iekļauj šādu informāciju:
      1. sadarbības mērķus un principus;
      2. kopējo sadarbības projekta finansējumu, finansējuma saņēmēja un sadarbības partnera apakšprojekta finansējumu, finansējuma saņēmēja un sadarbības partnera līdzfinansējuma apmēru, publiskā finansējuma intensitāti, ko nosaka atbilstoši šo noteikumu 2. pielikumā noteiktajai vidējās svērtās publiskā finansējuma intensitātes aprēķināšanas metodikai;
      3. projekta finanšu plūsmas nodrošināšanas kārtību;
      4. intelektuālā īpašuma tiesību, kas izriet no projekta ietvaros veiktās darbības, sadales principus;
      5. sankcijas, ja netiek izpildītas sadarbības līgumā minētās saistības.
5. Pasākuma ietvaros projekta iesniedzējs, kas pēc projekta iesnieguma apstiprināšanas kļūst par finansējuma saņēmēju:
   1. sagatavo vienu projekta iesniegumu atbilstoši šo noteikumu 16. vai 18. punktā noteiktajam finansējuma apmēram un saskaņā ar projektu iesniegumu atlases nolikuma prasībām Kohēzijas politikas fondu vadības informācijas sistēmā 2014.–2020. gadam iesniedz to sadarbības iestādē;
   2. projekta iesniegumam pievieno:
      1. projekta izmaksu-ieguvumu analīzi, kas izstrādāta atbilstoši šo noteikumu 26. punkta nosacījumiem;
      2. pamatojumu vidējās svērtās publiskā finansējuma intensitātes aprēķināšanai un vidējās svērtās publiskā finansējuma intensitātes aprēķinu (2. pielikums), ko veic atbilstoši šo noteikumu 3. pielikumā noteiktajai vidējās svērtās publiskā finansējuma intensitātes aprēķināšanas metodikai, ja plāno īstenot kombinēta atbalsta veida projektu;
      3. šo noteikumu 14.2. apakšpunktā minēto sadarbības līgumu, ja plāno īstenot sadarbības projektu;
      4. šo noteikumu 32. punktā minēto un ar attiecīgo nozaru asociācijām saskaņotu pētniecības infrastruktūras attīstības plānu, ja projekta ietvaros plāno veikt šo noteikumu 30.1.1. apakšpunktā minētās darbības.
6. Projektam pieejamais publiskais finansējums, kas aprēķināts atbilstoši šo noteikumu 4. pielikumā noteiktajai publiskā finansējuma sadalījuma metodikai (izņemot šo noteikumu 16.7. apakšpunktā minēto gadījumu) un ko veido Eiropas Reģionālās attīstības fonda finansējums un valsts budžeta finansējums:
   1. Daugavpils Universitātei – 2 916 200 *euro* (tai skaitāEiropas Reģionālās attīstības fonda finansējums – 2 478 770 *euro* un valsts budžeta līdzfinansējums – 437 430 *euro*), ja īsteno šo noteikumu 22.3. apakšpunktā minēto zinātnisko institūciju konsolidāciju ar Latvijas Hidroekoloģijas institūtu un nodrošina šo noteikumu 20.8. apakšpunkta nosacījumu izpildi;
   2. Elektronikas un datorzinātņu institūtam – 892 936 *euro* (tai skaitāEiropas Reģionālās attīstības fonda finansējums – 758 995 *euro* un valsts budžeta līdzfinansējums – 133 941 *euro*);
   3. Latvijas Biomedicīnas pētījumu un studiju centram – 2 800 037 *euro* (tai skaitāEiropas Reģionālās attīstības fonda finansējums – 2 380 031 *euro* un valsts budžeta līdzfinansējums – 420 006 *euro*);
   4. Latvijas Lauksaimniecības universitātei – 15 885 095 *euro* (tai skaitāEiropas Reģionālās attīstības fonda finansējums – 13 502 330 *euro* un valsts budžeta līdzfinansējums – 2 382 761 *euro*)*,* ja īsteno šo noteikumu 22.3. apakšpunktā minēto zinātnisko institūciju konsolidāciju ar sabiedrību ar ierobežotu atbildību "Latvijas Augu aizsardzības pētniecības centrs" un nodrošina šo noteikumu 20.8. apakšpunkta nosacījumu izpildi;
   5. Latvijas Organiskās sintēzes institūtam – 9 585 297 *euro* (tai skaitāEiropas Reģionālās attīstības fonda finansējums – 8 147 502 *euro* un valsts budžeta līdzfinansējums – 1 437 795 *euro*);
   6. Latvijas Universitātei – 28 254 823 *euro* (tai skaitāEiropas Reģionālās attīstības fonda finansējums – 24 016 599 *euro* un valsts budžeta līdzfinansējums – 4 238 224 *euro*);
   7. Latvijas Universitātes Cietvielu fizikas institūtam – 8 320 196 *euro* (tai skaitāEiropas Reģionālās attīstības fonda finansējums – 7 072 166 *euro* un valsts budžeta līdzfinansējums – 1 248 030 *euro*), ja CAMART2 projekts netiek apstiprināts;
   8. Latvijas Valsts koksnes ķīmijas institūts – 3 519 493 *euro* (tai skaitāEiropas Reģionālās attīstības fonda finansējums – 2 991 569 *euro* un valsts budžeta līdzfinansējums – 527 924 *euro*);
   9. Latvijas Valsts mežzinātnes institūtam "Silava" – 6 068 271 *euro* (tai skaitāEiropas Reģionālās attīstības fonda finansējums – 5 158 030 *euro* un valsts budžeta līdzfinansējums – 910 241 *euro*);
   10. Pārtikas drošības, dzīvnieku veselības un vides zinātniskajam institūtam "BIOR" – 6 128 121 *euro* (tai skaitāEiropas Reģionālās attīstības fonda finansējums – 5 208 902 *euro* un valsts budžeta līdzfinansējums – 919 219 *euro*);
   11. Rīgas Stradiņa universitātei – 3 545 200 *euro* (tai skaitāEiropas Reģionālās attīstības fonda finansējums – 3 013 420 *euro* un valsts budžeta līdzfinansējums – 531 780 *euro*);
   12. Rīgas Tehniskajai universitātei – 25 230 447 *euro* (tai skaitāEiropas Reģionālās attīstības fonda finansējums – 21 445 879 *euro* un valsts budžeta līdzfinansējums – 3 784 568 *euro*);
   13. Ventspils Augstskolai – 1 567 694 *euro* (tai skaitāEiropas Reģionālās attīstības fonda finansējums – 1 332 539 *euro* un valsts budžeta līdzfinansējums – 235 155 *euro*);
   14. Vidzemes Augstskolai – 538 806 *euro* (tai skaitāEiropas Reģionālās attīstības fonda finansējums – 457 984 *euro* un valsts budžeta līdzfinansējums – 80 822 *euro*), ja īsteno šo noteikumu 22.3. apakšpunktā minēto zinātnisko institūciju konsolidāciju ar Vidzemes augstskolas aģentūru "Sociotehnisko sistēmu inženierijas institūts" un nodrošina šo noteikumu 20.8. apakšpunkta nosacījumu izpildi.
7. Ja šo noteikumu 16.1., 16.4. vai 16.14. apakšpunktā minētās zinātniskās institūcijas nenodrošina šo noteikumu 20.8. apakšpunkta nosacījumu izpildi:
   1. atbildīgā iestāde veic šo noteikumu 16. punktā minētā publiskā finansējuma pārrēķinu un nepamatoti piešķirtā publiskā finansējuma pārdali (ja attiecināms) (turpmāk – pārrēķins) atbilstoši šo noteikumu **3**. pielikumā noteiktajai publiskā finansējuma sadalījuma aprēķināšanas metodikai un 5 darba dienu laikā informē šo noteikumu 12. punktā minētās zinātniskās institūcijas un sadarbības iestādi par izmaiņām šo noteikumu 9.1. apakšpunktā **un 16. punktā** minētā publiskā finansējuma sadalē;
   2. sadarbības iestāde saskaņā ar projektu iesniegumu atlases nolikuma prasībām šo noteikumu 16.14. apakšpunktā minēto zinātnisko institūciju neuzaicina iesniegt šo noteikumu 15.1. apakšpunktā minēto projekta iesniegumu.
8. Ja Eiropas Komisijas Pētniecības izpildaģentūra apstiprina Eiropas Savienības pētniecības un inovāciju pamatprogrammas "Apvārsnis 2020" apakšprogrammas "WIDESPREAD 1-2014: Teaming" projekta "Viedo materiālu pētījumu un tehnoloģiju pārneses ekselences centrs – CAMART2" (The Excellence Centre of Advanced Material Research and Technology Transfer) projektu (turpmāk – CAMART2 projekts) un piešķir finansējumu CAMART2 projekta īstenošanai, šo noteikumu 12.7. apakšpunktā minētā projekta iesniedzēja projekta kopējās attiecināmās izmaksas ir 15 320 196 *euro*, ko veido publiskais finansējums 13 320 196 *euro* (tai skaitā Eiropas Reģionālās attīstības fonda finansējums – 12 072 166 *euro* un valsts budžeta līdzfinansējums – 1 248 030 *euro*) apmērā un nacionālais privātais līdzfinansējums 2 000 000 *euro* apmērā.
9. Šo noteikumu 16.6. un 16.12. apakšpunktā minētie finansējuma saņēmēji nodrošina šo noteikumu 55.3. apakšpunktā minētā nosacījuma izpildi.
10. Projekta iesniedzējam un sadarbības partnerim (ja attiecināms) noteiktas šādas prasības:
    1. kombinēta atbalsta veida projekta gadījumā:
       1. tas nav grūtībās nonācis komersants atbilstoši Komisijas regulas Nr. 651/2014 2. panta 18. punktā noteiktajai definīcijai;
       2. uz to neattiecas līdzekļu atgūšanas rīkojums, kas minēts Komisijas regulas Nr. 651/2014 1. panta 4. punkta "a" apakšpunktā;
    2. tā nodokļu parādu, valsts sociālās apdrošināšanas obligāto iemaksu un citu valsts noteikto obligāto maksājumu parādu apmērs nepārsniedz 150 *euro*;
    3. tas sadarbības iestādei, atbildīgajai iestādei vai citai kompetentai institūcijai nav sniedzis nepatiesu informāciju saistībā ar Eiropas Savienības struktūrfondu līdzfinansēto projektu īstenošanu;
    4. tas nav saņēmis un neplāno saņemt finansējumu no valsts vai Eiropas Savienības līdzekļiem vai citiem finanšu resursiem par tām pašām attiecināmajām izmaksām vai pētniecības rezultātiem;
    5. projekta iesniedzējs atbilstoši zinātnisko darbību reglamentējošiem normatīvajiem aktiem atbildīgajā iestādē ir iesniedzis publiskos pārskatus par zinātnisko darbību par pēdējiem trim noslēgtajiem pārskata gadiem, apgrozījuma pārskatus un finanšu vadības un grāmatvedības politikas aprakstu, kas pamato zinātniskās institūcijas atbilstību pētniecības organizācijas definīcijai;
    6. ja kāda no nozarēm, kurā darbojas projekta iesniedzējs un sadarbības partneris, nav atbalstāma un projekta iesniedzējs un sadarbības partneris pretendē uz projekta īstenošanu atbalstāmajā nozarē, projekta iesniedzējs un sadarbības partneris projekta ietvaros skaidri nodala darbības atbalstāmajās nozarēs un ar to īstenošanu saistītās finanšu plūsmas no citu nozaru darbībām un finanšu plūsmām projekta īstenošanas laikā un piecus gadus pēc noslēguma maksājuma veikšanas;
    7. ja finansējuma saņēmējs un sadarbības partneris veic gan saimnieciskas darbības, gan darbības, kurām nav saimnieciska raksturs, tas nodala darbību veidus un to izmaksas, finansējumu un ieņēmumus tā, lai efektīvi novērstu saimnieciskās darbības šķērssubsidēšanu;
    8. lai saņemtu sadarbības iestādes uzaicinājumu iesniegt šo noteikumu 15.1. apakšpunktā minēto projektu iesniegumu, 20 darba dienu laikā no šo noteikumu spēkā stāšanās dienas projekta iesniedzējs atbildīgajā un sadarbības iestādē iesniedz:
       1. finansējuma saņēmēja finanšu vadības un grāmatvedības politikas aprakstu un apgrozījuma pārskatus **(5. pielikums)** par pēdējiem trim noslēgtiem pārskata gadiem, kas pamato projekta iesniedzēja atbilstību pētniecības organizācijas definīcijai;
       2. zinātnisko institūciju reorganizācijas plānu un reorganizējamo institūciju lēmējinstitūciju (augstskolas senāta vai zinātniskā institūta zinātniskās padomes, ievērojot finansējuma saņēmēja un sadarbības partnera juridisko statusu) lēmumus par zinātnisko institūciju reorganizāciju, kuros iekļauta informācija par konsolidējamajām un jaunajām funkcionālajām vienībām, kuras plānots izveidot pēc zinātnisko institūciju reorganizācijas, ja finansējuma saņēmējs un sadarbības partneris pretendē uz šo noteikumu 22.3. apakšpunktā noteikto atbalstu;
       3. Latvijas Zinātnes padomes atzinumu par valsts zinātniskā institūta reorganizāciju, ja finansējuma saņēmējs un sadarbības partneris pretendē uz šo noteikumu 22.3. apakšpunktā noteikto atbalstu;
    9. finansējuma saņēmējs un sadarbības partneris, kas atbilst pētniecības organizācijas definīcijai, nodala:
       1. finansējuma saņēmēja un sadarbības partnera ar saimniecisku darbību nesaistītās pamatdarbības (un ar tām saistītās finanšu plūsmas) no saimnieciskajām pamatdarbībām;
       2. finansējuma saņēmēja un sadarbības partnera pamatdarbības un ar tām saistītās finanšu plūsmas no pārējām zinātniskās institūcijas darbībām un ar tām saistītajām finanšu plūsmām;
    10. finansējuma saņēmējs un sadarbības partneris sniedz datus par tā rīcībā esošo un projekta ietvaros izveidoto vai iegādāto pētniecības infrastruktūru *UseScience* sistēmā.
11. Pasākuma ietvaros var īstenot šādus projektus:
    1. ar saimniecisku darbību nesaistītu projektu, ja finansējuma saņēmējs un sadarbības partneris atbilst pētniecības organizācijas definīcijai un projekta ietvaros plānotos ieguldījumus paredzēts izmantot finansējuma saņēmējs un sadarbības partneris pamatdarbībā, kurai nav saimniecisks raksturs, vai ierobežotas jomas darbībā;
    2. kombinēta atbalsta veida projektu, ja projekta ietvaros plānotos ieguldījumus paredzēts izmantot finansējuma saņēmēja vai sadarbības partnera pamatdarbībā, kurai nav saimniecisks raksturs (ar saimniecisko darbību nesaistītā projekta daļa), un saimnieciskajā pamatdarbībā (ar saimniecisko darbību saistītā projekta daļa).

**III. Atbalstāmās darbības un vispārīgie finansēšanas nosacījumi**

1. Pasākuma ietvaros atbalstāmas šādas darbības:
   1. projekta tehniskā priekšizpēte;
   2. pētniecības infrastruktūras attīstība;
   3. zinātnisko institūciju konsolidācija (darbībām nav saimniecisks raksturs);
   4. projekta īstenošanas informācijas un publicitātes pasākumi;
   5. projekta vadība un īstenošana.
2. Šo noteikumu 16.2., 16.3., 16.5., 16.6., 16.7., 16.8., 16.9., 16.10., 16.11., 16.12. un 16.13. apakšpunktā minētā zinātniskā institūcija var īstenot šo noteikumu 22.1., 22.2., 22.4. un 22.5. apakšpunktā minētās darbības.
3. Šo noteikumu 16.1., 16.4. un 16.14. apakšpunktā minētās zinātniskās institūcijas var īstenot šo noteikumu 22. punktā minētās darbības.
4. Projekta īstenošanas rezultāta sagaidāma šādu finansējuma saņēmēja Stratēģijā noteikto virzienu attīstība:
   1. cilvēkresursu attīstība, ko raksturo zinātniskā personāla skaita pieaugums;
   2. zinātniskās kapacitātes un konkurētspējas attīstība, ko raksturo šādi viens vai vairāki rezultāta rādītāji:
      1. zinātnisko rakstu skaita *Web of Science* datu bāzēs un *Scopus* žurnālos pieaugums;
      2. zinātnisko rakstu, kuru citēšanas indekss sasniedz vismaz 50 procentus no nozares vidējā citēšanas indeksa, skaita pieaugums;
      3. ārvalstu finansējuma pētniecībai īpatsvara pieaugums;
      4. sekmības rādītāja (procentos) dalībai Eiropas Savienības pētniecības un inovācijas programmu un tehnoloģiju ierosmju ietvaros izsludinātajos konkursos pieaugums;
   3. pētniecības atbilstība tautsaimniecības vajadzību nodrošināšanai un pētniecības rezultātu komercializācija;
      1. tehnoloģiju tiesību (zinātība un citas tiesības vai to kombinācija, tostarp minēto tiesību pieteikumi vai reģistrācijas pieteikumi, kas atbilst Eiropas Komisijas 2014. gada 21. marta Regulas Nr. [316/2014](http://eur-lex.europa.eu/eli/reg/2014/316?locale=LV) par Līguma par Eiropas Savienības darbību 101. panta 3. punkta piemērošanu tehnoloģiju nodošanas nolīgumu kategorijām (turpmāk – Komisijas regula Nr. [316/2014](http://eur-lex.europa.eu/eli/reg/2014/316?locale=LV)) 1.[316/2014](http://eur-lex.europa.eu/eli/reg/2014/316?locale=LV)) 1. panta "b" apakšpunktā noteiktajai definīcijai) reģistrācijas skaita pieaugums;
      2. noslēgto intelektuālā īpašuma (tehnoloģiju tiesību) licences līgumu skaita pieaugums.
5. Pasākuma ietvaros atbalsu sniedz, ja projekta iesniegumam pievienotā projekta izmaksu-ieguvumu analīze pamato projekta finanšu ilgtspēju un sociālekonomisko atdevi. Izmaksu-ieguvumu analīzi veic, ievērojot šādus nosacījumus:
   1. finansiālo un ekonomisko diskonta likmi nosaka atbilstoši aktuālajām makroekonomikas prognozēm, projekta dzīves cikls ir 20 gadi, finanšu plūsmas aprēķini (investīcijas, ieņēmumi, sociālekonomiskie ieguvumi (izteikti monetārā izteiksmē) un izdevumi) ir pamatoti ar aktuālajai tirgus situācijai atbilstošiem pieņēmumiem, ņemot vērā neatkarīgu trešo personu sagatavotus statistikas datus, tirgus izpēti, prognozes;
   2. finanšu plūsmas aprēķinus pamato:
      1. ar tirgus analīzes datiem pamatotas projekta ieņēmumu un sociālekonomisko ieguvumu prognozes, kas ietver pastāvošo cenu līmeņa analīzi, pieprasījuma un piedāvājuma analīzi, konkurentu analīzi un nozares attīstības prognozes;
      2. pamatotas projekta izdevumu prognozes, tai skaitā detalizēta izmaksu identifikācija, attiecīgo pastāvošo izmaksu līmeņa analīze un turpmākās dinamikas prognoze;
      3. detalizēts un pamatots investīciju plāns, kas ietver tehnisko priekšlikumu vai tehnisko plānu, iekārtu/aprīkojuma tirgus cenu analīzi;
      4. detalizēts finansēšanas plāns, tai skaitā kredīta saņemšanas un atmaksāšanas plāns, kurā ietverts procentu maksājumu aprēķins, ja plānots piesaistīt īstermiņa vai ilgtermiņa kredīta finansējumu. Plāna finansēšanas nosacījumiem jāatbilst reālai tirgus situācijai.
6. Projekta ietvaros plāno šādus izmaksu veidus:
   1. tiešās attiecināmās izmaksas;
   2. netiešās attiecināmās izmaksas;
   3. neparedzētās izmaksas ar saimniecisku darbību nesaistītu projektu ietvaros.
7. Šo noteikumu 22.1. apakšpunktā minētās projekta tehniskās priekšizpētes ietvaros atbalstāmas šādas darbības:
   1. projekta izmaksu un ieguvumu analīzes izstrāde, kas ietver finanšu analīzi, sociālekonomisko analīzi un jutīguma analīzi;
   2. būvdarbu tehniskās dokumentācijas izstrāde un saskaņošana būvniecību regulējošos normatīvajos aktos paredzētajā kārtībā;
   3. pētniecības infrastruktūras lietotāju stratēģijas izstrāde, kurā tai skaitā sniedz informāciju par jautājumiem, kas saistīti ar intelektuālā īpašuma tiesību sadalījumu, savstarpējo norēķinu kārtību, pētniecības infrastruktūras pieejas nosacījumiem un noslodzes sadalījumu, iegūto zināšanu un datu izmantošanas nosacījumiem;
   4. zinātniskās institūcijas Stratēģijas izstrāde vai pilnveide atbilstoši zinātnes ārējā novērtējuma rekomendācijām, Viedās specializācijas stratēģijai un 1. pielikuma nosacījumiem, ja finansējuma saņēmējs un sadarbības partneris nav saņēmis atbalstu ES struktūrfondu 2007.–2013. gadu plānošanas perioda 2.1.1.3.3. aktivitātes "Zinātnisko institūciju institucionālās kapacitātes attīstība" ietvaros;
   5. pētniecības infrastruktūras pilnveides vai modernizācijas iepirkumu dokumentācijas izstrāde.
8. Projekta tehniskās priekšizpētes ietvaros tiešās attiecināmās izmaksas var veidot šādas izmaksu pozīcijas:
   1. projekta izmaksu-ieguvumu analīzes izstrādes izmaksas;
   2. būvdarbu tehniskās dokumentācijas izstrādes izmaksas, tai skaitā:
      1. būvprojekta izstrāde;
      2. būvprojekta minimālās stadijas izmaksas, kas nepieciešamas būvatļaujas saņemšanai, tehniskā projekta izstrādes izmaksas un tehniskā projekta ekspertīzes izmaksas;
      3. inženierizpētes (ģeodēziskā un topogrāfiskā izpēte, ģeotehniskā izpēte, hidrometerioloģiskā izpēte) izmaksas;
   3. pētniecības infrastruktūras lietotāju (līdzēju) stratēģijas izstrādes izmaksas;
   4. zinātniskās institūcijas (tai skaitā jaunās funkcionālās vienības) Stratēģijas izstrādes vai pilnveides izmaksas, ievērojot šo noteikumu 28.4. apakšpunkta nosacījumus;
   5. pētniecības infrastruktūras pilnveides vai modernizācijas iepirkumu dokumentācijas izstrādes izmaksas.
9. Šo noteikumu 22.2. apakšpunktā minētās pētniecības infrastruktūras attīstības ietvaros atbalstāmas šādas darbības:
   1. būvniecība, tai skaitā:
      1. jaunas būves būvniecība;
      2. būves atjaunošana, būves restaurācija, ēku vai telpu pārbūve vai atjaunošana;
      3. ēku un telpu pielāgošana pētniecības aprīkojuma un aparatūras uzstādīšanai;
      4. būvuzraudzība un autoruzraudzība;
   2. zinātniskās aparatūras, aprīkojuma, instrumentu komplektu, informācijas un komunikāciju tehnoloģiju un citu materiālo aktīvu iegāde vai izveide, piegāde, uzstādīšana, testēšana un apkalpojošā personāla instruktāža;
   3. zinātnisko institūciju **bilancē uzņemto** materiālo aktīvu demontāža, pārvietošana, uzstādīšana vai pielāgošana, ja plānots īstenot šo noteikumu 31.1. apakšpunktā minētajā gadījumā;
   4. nemateriālo aktīvu iegāde vai izveide;
   5. resursu un rezultātu vadības sistēmas izveide vai pilnveide.
10. Pētniecības infrastruktūras attīstības ietvaros noteiktās tiešās attiecināmās izmaksas var veidot šādas izdevumu pozīcijas:
    1. būvdarbi, tai skaitā:
       1. jaunas būves būvniecība;
       2. būves atjaunošanas (būvdarbi, kuru rezultātā ir nomainīti nolietojušies būves nesošie elementi vai konstrukcijas vai veikti funkcionāli vai tehniski uzlabojumi, nemainot būves apjomu vai nesošo elementu nestspēju) izmaksas;
       3. būves restaurācija (būvdarbi, kurus veic zinātniski pamatotai būves vai tās daļas atjaunošanai, lietojot oriģinālam atbilstošus materiālus, paņēmienus vai tehnoloģijas) izmaksas;
       4. ēku vai telpu pārbūves (būvdarbi, kuru rezultātā ir mainīts būves vai tās daļas apjoms vai pastiprināti nesošie elementi vai konstrukcijas, mainot vai nemainot lietošanas veidu) vai atjaunošanas izmaksas;
       5. ēku un telpu pielāgošanas izmaksas pētniecības aprīkojuma un aparatūras uzstādīšanai;
       6. būvobjekta teritorijas labiekārtošanas izmaksas, kas nodrošina modernizētās pētniecības infrastruktūras nodošanu ekspluatācijā (darbībām nav saimniecisks raksturs);
    2. zinātniskās aparatūras, aprīkojuma, instrumentu komplektu, informācijas un komunikāciju tehnoloģijas infrastruktūras un citu materiālo aktīvu iegādes vai izveides izmaksas;
    3. nemateriālo aktīvu iegādes vai izveides izmaksas, ja darījums ir veikts konkurences apstākļos un nav bijis slepenu norunu;
    4. darba vietu aprīkojuma (mēbeles un tehnika, datorprogrammas un licences) izmaksas zinātniskajam personālam ne vairāk kā 3000 euro apmērā vienai darba vietai, ja zinātniskais personāls ir nodarbināts nepilnu darba laiku vai daļlaiku, darba vietas aprīkojuma iegādes izmaksas ir attiecināmas proporcionāli slodzes procentuālajam sadalījumam;
    5. ar pētniecības infrastruktūras izveidi vai iegādi saistītās pakalpojumu izmaksas:
       1. būvuzraudzības un autoruzraudzības izmaksas;
       2. materiālo aktīvu piegādes, uzstādīšanas, testēšanas, kalibrēšanas, standartizācijas, validācijas, aprobācijas izmaksas un apkalpojošā personāla instruktāžas izmaksas, kas nav uzturēšanas izmaksas un kas ir saistītas ar ilgtermiņa ieguldījuma (materiālo aktīvu) sagatavošanu izmantošanai paredzētajiem mērķiem līdz brīdim, kad to nodod ekspluatācijā;
       3. materiālo aktīvu demontāžas, pārvietošanas un ar pētniecības rezultātu atkārtojamības nodrošināšanu saistītu pakalpojumu izmaksas šo noteikumu 31.1. apakšpunktā minētajā gadījumā.

1. Finansējuma saņēmējs šo noteikumu 30.1.1. apakšpunktā minētās jaunas ēkas būvniecības nepieciešamību pamato, balstoties uz zinātniskās institūcijas Stratēģijā iekļautajiem pētniecības infrastruktūras attīstības plāniem, kas saskaņoti ar attiecīgās nozares asociāciju.
2. Šo noteikumu 29.2. un 31.5.1. apakšpunktā minētās izmaksas nepārsniedz 10 procentus no būvdarbu līguma summas.
3. Šo noteikumu 22.3. apakšpunktā minētās zinātnisko institūciju konsolidācijas ietvaros finansējumu piešķir šādām atbalstāmajām darbībām:
   1. zinātniskās institūcijas funkciju un uzdevumu ārējā audita veikšana, institucionālās pārvaldības modeļa izstrāde;
   2. zinātniskās institūcijas resursu un rezultātu vadības sistēmas pilnveide, tai skaitā:
      1. uz rezultātu orientētas motivācijas (tai skaitā atalgojuma) sistēmas ieviešana;
      2. projekta ietvaros pilnveidotās finanšu vadības un grāmatvedības politikas gala (*ex-post*) audits;
      3. finanšu vadības un grāmatvedības programmatūras iegāde, izveide, funkcionalitātes paplašināšana vai savietošana un tās lietošanas instruktāža;
   3. zinātnisko institūciju reorganizācijai nepieciešamo juridiska rakstura dokumentu izstrāde, tajā skaitā nekustamo īpašumu inventarizācija, kustamās un nekustamās mantas pārreģistrēšana, zinātniskās institūcijas dokumentācijas arhivēšana.
4. Zinātnisko institūciju konsolidācijas pasākumu ietvaros tiešās attiecināmās izmaksas var veidot šādas izmaksu pozīcijas:
   1. šādu ārējo pakalpojumu izmaksas:
      1. konsultantu un ekspertu atlīdzība un ar to saistītās izmaksas;
      2. zvērināta revidenta pakalpojumi;
      3. audita pakalpojumi;
      4. finanšu vadības, grāmatvedības pakalpojumi;
      5. juridiskie pakalpojumi;
      6. tulkošanas pakalpojumi;
      7. materiālo aktīvu demontāžas, pārvietošanas, uzstādīšanas, testēšanas, kalibrēšanas un citi ar pētniecības rezultātu atkārtojamības nodrošināšanu saistīti pakalpojumi;
      8. finansējuma saņēmēja un sadarbības partnera Stratēģijā paredzētā attīstības projekta tehniskās dokumentācijas sagatavošana;
      9. arhivēšanas pakalpojumi;
   2. zinātniskās institūcijas resursu un rezultātu vadības sistēmas pilnveides izmaksas, tai skaitā:
      1. uz rezultātu orientētas motivācijas (tai skaitā atalgojuma) sistēmas ieviešanas izmaksas;
      2. finanšu vadības un grāmatvedības programmatūras iegāde, izveide, funkcionalitātes paplašināšana vai savietošana un tās lietošanas instruktāža.
5. Ar saimniecisku darbību nesaistītam projektam un kombinēta atbalsta veida projekta ar saimniecisko darbību nesaistītajai daļai šo noteikumu 27.2. apakšpunktā minētās netiešās attiecināmās izmaksas plāno kā vienu izmaksu pozīciju, piemērojot netiešo izmaksu vienoto likmi 15 procentu apmērā no šo noteikumu 38.1. un 38.2. apakšpunktā minētajām projekta tiešajām attiecināmajām personāla atlīdzības izmaksām.
6. Pasākuma ietvaros attiecināmas informācijas un publicitātes izmaksas atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināma komunikācijas un vizuālās identitātes prasību ievērošana šo noteikumu 22.4. apakšpunktā minētās atbalstāmās darbības īstenošanai:
   1. pilnā apmērā, ja īsteno ar saimniecisku darbību nesaistītu projektu;
   2. daļēji, ja īsteno kombinēta atbalsta veida projektu. Kombinēta atbalsta veida projekta gadījumā attiecināmo informācijas un publicitātes izmaksu apmēru nosaka atbilstoši šo noteikumu 3. pielikumā noteiktajam.
7. Šo noteikumu 22.5. apakšpunktā minētās atbalstāmās darbības nodrošināšanai tiešās attiecināmās izmaksas var veidot šādas izmaksu pozīcijas:
   1. projekta vadības personāla atlīdzības izmaksas, izņemot virsstundas;
   2. projekta īstenošanas personāla atlīdzības izmaksas (izņemot virsstundas). Ja īstenošanas personāla iesaiste projektā ir nodrošināta saskaņā ar daļlaika attiecināmības principu, attiecināma ir ne mazāk kā 30 procentu noslodze noteiktā laikposmā (vismaz viens mēnesis);
   3. jaunu darbavietu radīšanai vai esošo darba vietu atjaunošanai nepieciešamā aprīkojuma (biroja mēbeles un tehnika, datorprogrammas un licences) iegādes izmaksas. Darbavietas aprīkojuma iegādes izmaksas, tai skaitā aprīkojuma uzturēšanas un remonta izmaksas, attiecināmas ne vairāk kā 3000 *euro* apmērā vienai darbavietai visā projekta īstenošanas laikā. Ja projekta vadības un īstenošanas personāls ir nodarbināts normālo darba laiku, darbavietas aprīkojuma iegādes izmaksas ir attiecināmas 100 procentu apmērā. Ja personāls ir nodarbināts nepilnu darba laiku vai daļlaiku, darbavietas aprīkojuma iegādes izmaksas ir attiecināmas proporcionāli slodzes procentuālajam sadalījumam.
8. Plānojot šo noteikumu 38.1. apakšpunktā minētās projekta vadības personāla atlīdzības izmaksas, ievērojot šādus nosacījumus:
   1. finansējuma saņēmējs nodrošina, ka projekta vadības personāls uz darba līguma pamata ir nodarbināts projektā normālo darba laiku vai nepilnu darba laiku ne mazāk kā 30 procentu apmērā no normālā darba laika, attiecīgi veicot projekta vadības personāla darba laika uzskaiti par veiktajām funkcijām un nostrādāto laiku. Ja personāla iesaiste projektā ir nodrošināta saskaņā ar daļlaika attiecināmības principu, attiecināma ir ne mazāka kā 30 procentu noslodze;
   2. attiecībā uz projekta vadības personāla izmaksu apmēru ievēro šādus ierobežojumus:
      1. projektiem ar tiešajām attiecināmajām izmaksām 5 000 000 *euro* un vairāk – līdz 56 580 *euro* gadā;
      2. projektiem ar tiešajām attiecināmajām izmaksām līdz 5 000 000 *euro* – ierobežojumu aprēķina pie minimālo izmaksu bāzes 24 426 *euro* gadā, pieskaitot 0,64 procentus no projekta tiešajām attiecināmajām izmaksām, neieskaitot projekta vadības personāla izmaksas;
      3. par projekta īstenošanas laiku nepilnos kalendārajos gados fiksēto summu aprēķina proporcionāli projekta mēnešu skaitam.
9. Slēdzot pakalpojuma (uzņēmuma) līgumus, darba devēja valsts sociālās apdrošināšanas obligāto iemaksu izmaksas ir attiecināmas, ja pakalpojuma sniedzējs ir fiziska persona, kas nav reģistrējusies Valsts ieņēmumu dienestā kā pašnodarbināta persona, vai pakalpojuma sniedzējs ir reģistrēts Valsts ieņēmumu dienestā kā pasākuma finansējuma saņēmēja darba ņēmējs.
10. Pasākuma ietvaros nav attiecināmas šādas izmaksas:
    1. izmaksas, kas radušās pēc vienošanās par projekta īstenošanu noteiktā projekta īstenošanas termiņa beigām vai kuru maksājumi veikti vēlāk nekā 20 darba dienas pēc finansējuma saņēmēja projekta īstenošanas termiņa beigām;
    2. izmaksas, kas nav tieši saistītas ar finansējuma saņēmēja projekta ietvaros veiktajām darbībām un nav pamatotas ar izmaksu attaisnojošiem dokumentiem vai ir radušās normatīvo aktu prasību neievērošanas dēļ;
    3. izmaksas, kas neatbilst pamatotas finanšu vadības principiem, īpaši naudas vērtībai un izmaksu efektivitātei;
    4. samaksa par aizdevuma izskatīšanu, noformēšanu, rezervēšanu un apkalpošanu, maksa par finanšu darījumiem, nokavējuma procenti, līgumsodi un tiesvedības izdevumi;
    5. finansējuma saņēmēja projekta un pētniecības pieteikuma īstenošanai nepieciešamā konta atvēršanas un uzturēšanas izmaksas;
    6. izmaksas, kas radušās laikposmā, kas neatbilst šo noteikumu [56. un 59.](http://likumi.lv/ta/id/279475-darbibas-programmas-izaugsme-un-nodarbinatiba-1-1-1-specifiska-atbalsta-merka-palielinat-latvijas-zinatnisko-instituciju#p52) punkta nosacījumiem;
    7. izmaksas, kas pārsniedz šo noteikumu 33., 36., 38., un 39. punktā minētos ierobežojumus.
11. Pievienotās vērtības nodoklis ir attiecināmās izmaksas, ja tas nav atgūstams atbilstoši Latvijas Republikas normatīvajiem aktiem nodokļu politikas jomā.
12. Finansējuma saņēmējs nodrošina, ka:
    1. būvprojekta izstrādes laikā tiek nodrošināts, ka būvprojekta izstrāde tiek veikta atbilstoši būvniecībai pieejamajam izmaksu apjomam, tostarp analizējot materiālu, ēku vai telpu tehnoloģiskos un funkcionālos risinājumus;
    2. būvprojekts tiek izstrādāts vairākās kārtās, nosakot prioritāru darbu veikšanas secību, vienlaikus nodrošinot zinātniskās institūcijas Stratēģijā un pētniecības programmā plānoto projekta mērķu sasniegšanu;
    3. būvdarbu iepirkuma dokumentācijā tiek paredzēta kārtība, kā rīkoties gadījumos, kad piedāvātā līgumcena pārsniedz plānoto līgumcenu, vienlaikus nodrošinot zinātniskās institūcijas attīstības stratēģijā un pētniecības programmā plānoto projekta mērķu sasniegšanu;
    4. būvdarbu līgumā tiek iekļauti preventīvi pasākumi izmaksu sadārdzinājuma riska novēršanai;
    5. ir izstrādāts mehānisms pētniecības specifisko prasību apzināšanai un nodrošināšanai iepirkuma dokumentācijas izstrādē un būvdarbu īstenošanā.
13. Pasākuma projektu īstenošanā finansējuma saņēmējs un sadarbības partneris var izmantot vides prasību integrāciju preču, pakalpojumu un būvdarbu iepirkumos (zaļais publiskais iepirkums).

**IV. Ar saimniecisku darbību nesaistīta projekta īstenošanas nosacījumi**

1. Ar saimniecisku darbību nesaistītam projektam maksimālais attiecināmais publiskā finansējuma apmērs ir 95 procenti, tai skaitā Eiropas Reģionālās attīstības fonda finansējuma apmērs 85 procenti un šo noteikumu 16. punktā minētais valsts budžeta finansējums 10 procenti no projekta kopējā attiecināmā finansējuma.
2. Ar saimniecisku darbību nesaistīta projekta ietvaros:
   1. nepieciešamo līdzfinansējumu 5 procentu apmērā finansējuma saņēmējs un sadarbības partneris nodrošina no finansējuma saņēmēja un sadarbības partnera rīcībā esošā saimnieciskās darbības rezultātā gūtā privātā finansējuma, kredītresursu līdzekļiem, citiem finanšu resursiem vai finansējuma, ko piešķir saskaņā ar normatīvajiem aktiem par kārtību, kādā paredzami valsts budžeta līdzekļi valsts zinātniskās institūcijas pamatdarbību īstenošanai;
   2. var īstenot šo noteikumu 22. punktā minētās darbības;
   3. attiecināmas šo noteikumu 29., 31., 35., 37. un 38. punktā minētās izmaksas.
3. Ar saimniecisku darbību nesaistīta projekta gadījumā finansējuma saņēmējs nodrošina, ka projekta īstenošanas laikā un piecus gadus pēc noslēguma maksājuma veikšanas finansējuma saņēmēja institūcijā un jaunajā funkcionālajā vienībā saimnieciskajai pamatdarbībai piešķirtā finansiālā kapacitāte nepārsniedz 20 procentus no attiecīgās struktūras kopējās gada finansiālās kapacitātes.
4. Nepamatoti piešķirtais publiskais finansējums ir atskaitāms no projekta kopējām attiecināmajām izmaksām un atmaksājams valsts budžetā. Par nepamatotu finansējumu tiek uzskatīts ar saimniecisku darbību nesaistītam projektam piešķirtais publiskais finansējums, ja sadarbības iestāde projekta īstenošanas periodā vai piecu gadu laikā pēc noslēguma maksājuma veikšanas konstatē, ka projekts neatbilst šo noteikumu 21.1. apakšpunktā minētajiem nosacījumiem.

**V. Kombinēta atbalsta veida projekta īstenošanas nosacījumi**

1. Publisko finansējumu kombinēta atbalsta veida projekta ar saimniecisku darbību saistītas projekta daļas īstenošanai piešķir saskaņā ar Komisijas regulas Nr. [651/2014](http://eur-lex.europa.eu/eli/reg/2014/651?locale=LV) 26. pantu.
2. Kombinēta atbalsta veida projekta ar saimniecisku darbību saistītas projekta daļas maksimālais attiecināmais publiskā finansējuma apmērs saskaņā ar Komisijas regulas Nr. [651/2014](http://eur-lex.europa.eu/eli/reg/2014/651?locale=LV) 26. panta 6. punktu ir 50 procenti.
3. Kombinēta atbalsta veida projekta ar saimniecisku darbību saistītas projekta daļas īstenošanai nepieciešamo līdzfinansējumu 50 procentu apmērā finansējuma saņēmējs un sadarbības partneris nodrošina no finansējuma saņēmēja un sadarbības partnera rīcībā esošā saimnieciskās darbības rezultātā gūtā privātā finansējuma, kredītresursu līdzekļiem vai citiem privātiem finanšu resursiem, par kuriem nav saņemts nekāds publiskais atbalsts, tai skaitā nav saņemts nekāds valsts vai pašvaldību galvojums vai valsts vai pašvaldību kredīts uz atvieglojuma nosacījumiem (turpmāk – privātais līdzfinansējums).
4. Kombinēta atbalsta veida projekta gadījumā projekta iesniedzējs projekta iesniegumā atbilstoši šo noteikumu 2. un 3. pielikumam ietver:
   1. projekta vidējās svērtās publiskā finansējuma atbalsta intensitātes un publiskā finansējuma apmēra aprēķinu;
   2. detalizētu projekta vidējās svērtās publiskā finansējuma intensitātes aprēķina pamatojumu, kurā;
      1. norāda informāciju par projekta ietvaros plānoto ieguldījumu sadali starp projekta iesniedzēju un vienu vai vairākiem sadarbības partneriem;
      2. norāda procentuālo apmēru, kādā materiālos un nemateriālos aktīvus finansējuma saņēmējs un sadarbības partneris plāno izmantot ar saimniecisku darbību saistītām pamatdarbībām un ar saimniecisku darbību nesaistītām pamatdarbībām;
      3. veic šo noteikumu 27.2., 31.5. apakšpunktā, 29., 37. un 38. punktā minēto izmaksu vidējās svērtās ar saimniecisku darbību nesaistītās projekta daļas (procentos) un ar saimniecisku darbību saistītās projekta daļas (procentos) aprēķinu, ņemot vērā vidējo svērto procentuālo apmēru, kādā projekta ietvaros iegādātos vai izveidotos materiālos un nemateriālos aktīvus projekta iesniedzējs un sadarbības partneris (ja attiecināms) plāno izmantot ar saimniecisku darbību nesaistītām pamatdarbībām;
      4. veic projekta īstenošanai nepieciešamā privātā līdzfinansējuma apmēra aprēķinus atbilstoši šo noteikumu 3. pielikumā noteiktajai metodikai.
5. Kombinēta atbalsta veida projekta ietvaros publiskā finansējuma apmēru un publiskā finansējuma intensitāti nosaka, ņemot vērā šādus nosacījumus:
   1. ar saimniecisku darbību nesaistītai projekta daļai, kuras ietvaros plānotos ieguldījumus paredzēts izmantot finansējuma saņēmēja vai sadarbības partnera ar saimniecisku darbību nesaistītajā pamatdarbībā vai ierobežotas jomas darbībā, piemēro ar saimniecisku darbību nesaistīta projekta īstenošanas nosacījumus;
   2. ar saimniecisku darbību saistītai projekta daļai, kuras ietvaros plānotos ieguldījumus paredzēts izmantot finansējuma saņēmēja vai sadarbības partnera saimnieciskajā pamatdarbībā, piemēro ieguldījumu atbalstu pētniecības infrastruktūrai, kuru piešķir saskaņā ar Komisijas 35. punktā minētās izmaksas pilnā apmērā iekļauj ar saimniecisku darbību nesaistītajā projekta daļā;
   3. ar saimniecisku darbību nesaistītās projekta daļas ietvaros:
      1. ir atbalstāmas šo noteikumu 22. punktā minētās darbības;
      2. ir attiecināmas šo noteikumu 29., 31, 35., 37. un 38. punktā minētās izmaksas;
   4. ar saimniecisku darbību saistītās projekta daļas ietvaros:
      1. nav atbalstāmas šo noteikumu 22.3., 22.4., 28.1., 28.3., 28.4., 28.5. apakšpunktā, 34. un 37. punktā minētās darbības;
      2. nav attiecināmas šo noteikumu 29.1., 29.3., 29.4., 29.5., 31.1.6., 38.3. apakšpunktā un 35. punktā minētās izmaksas;
   5. ir attiecināmas šo noteikumu 29.2., 31.5.1., 38.1. un 38.2. apakšpunktā minētās izmaksas, ja nodrošina šādu nosacījumu izpildi:
      1. izmaksas veido šo noteikumu 31.1., 31.2., 31.3., 31.4. un 31.5.3. apakšpunktā minēto un projekta saimnieciskās daļas ietvaros izveidoto vai iegādāto aktīvu vērtību;
      2. finansējuma saņēmējs ievēro šo noteikumu 54.1.3. apakšpunktā minētos stimulējošas ietekmes nosacījumus un darbības ir uzsāktas pēc šo noteikumu 15.1. apakšpunktā minētā projekta iesnieguma iesniegšanas sadarbības iestādē;
      3. izmaksu attiecināmo daļu, nosaka, ņemot vērā šo noteikumu 52.2.3. apakšpunktā minēto aprēķinu;
   6. šo noteikumu 29.1., 29.3., 29.4., 29.5., 38.3. apakšpunktā un 37. punktā minēto izmaksu attiecināmo daļu, kas saistīta ar šo noteikumu 53.1. apakšpunktā minētās projekta daļas īstenošanu, nosaka, ņemot vērā šo noteikumu 52.2.3. apakšpunktā minēto aprēķinu.
6. Finansēšanas nosacījumi kombinēta atbalsta veida projekta ar saimniecisko darbību saistītas projekta daļas ietvaros:
   1. finansējumu sniedz:
      1. pārredzamām atbalsta kategorijām dotācijas veidā atbilstoši Regulas Nr.651/2014 5. panta 2. punkta "a" apakšpunktam;
      2. šo noteikumu 22.1., 22.2. un 22.5. apakšpunktā minētajām darbībām, ievērojot šo noteikumu 52., 53. punkta un 3. pielikuma nosacījumus;
      3. ja projekta iesniedzējs pamato projekta ietvaros plānotā publiskā finansējuma stimulējošo ietekmi atbilstoši Komisijas regulas Nr. [651/2014](http://eur-lex.europa.eu/eli/reg/2014/651?locale=LV) 6. panta 2. un 3. punkta nosacījumiem;
   2. nav atbalstāmas darbības un nozares, kas atbilst Komisijas regulas Nr. [651/2014](http://eur-lex.europa.eu/eli/reg/2014/651?locale=LV) 1. panta 2. punktā un 3. punkta "c" un "d" apakšpunktā noteiktajam;
   3. finansējuma saņēmējs un sadarbības partneris nodrošina Komisijas regulas Nr. [651/2014](http://eur-lex.europa.eu/eli/reg/2014/651?locale=LV) 26. panta 2. un 3. punktā noteikto nosacījumu izpildi.
7. Kombinēta atbalsta veida projekta ar saimniecisko darbību saistītas projekta daļas ietvaros:
   1. piešķirto publisko finansējumu neapvieno ar atbalstu citas atbalsta programmas vai individuālā atbalsta projekta ietvaros;
   2. piekļuve jaunizveidotai pētniecības infrastruktūrai ir nodrošināta vairākiem lietotājiem, un to piešķir pārredzamā un nediskriminējošā veidā. Komersanti, kuri ir finansējuši vismaz 10 procentus no pētniecības infrastruktūras ieguldījumu izmaksām, var piešķirt privileģētu piekļuvi ar izdevīgākiem nosacījumiem atbilstoši Komisijas regulas Nr. [651/2014](http://eur-lex.europa.eu/eli/reg/2014/651?locale=LV) 26. panta 4. punktam. Lai novērstu pārmērīgu kompensāciju, nodrošina, ka šī piekļuve ir samērīga ar uzņēmuma daļu ieguldījumu izmaksās un attiecīgie nosacījumi ir publiskoti;
   3. publiskais atbalsts vienai pētniecības infrastruktūrai nepārsniedz Komisijas regulas Nr. [651/2014](http://eur-lex.europa.eu/eli/reg/2014/651?locale=LV) 4. panta 1. punkta "j" apakšpunktā noteikto paziņošanas robežvērtību.

**VI. Projekta īstenošanas vispārīgie nosacījumi**

1. Projektu īsteno 48 mēnešu laikā no projekta uzsākšanas datuma, bet ne ilgāk kā līdz 2023. gada 30. novembrim.
2. Projekta īstenošanas vieta ir Latvijas Republikas teritorija.
3. Pasākuma ietvaros ieguldījumus pētniecības infrastruktūrā (ēkas, telpas) var veikt:
   1. projekta iesniedzēja vai sadarbības partnera īpašumā;
   2. īpašumā, kas nodots projekta iesniedzēja vai sadarbības partnera valdījumā vai lietošanā vai projekta iesniedzējam vai sadarbības partnerim uz infrastruktūru ir ilgtermiņa nomas tiesības vismaz piecus gadus pēc noslēguma maksājuma veikšanas un tās ir reģistrētas zemesgrāmatā.
4. Projekta izmaksas ir attiecināmas:
   1. sākot ar šo noteikumu spēkā stāšanās dienu, ja īsteno:
      1. ar saimniecisko darbību nesaistītu projektu;
      2. kombinēta atbalsta veida projekta ar saimniecisko darbību nesaistītu projekta daļu;
      3. šo noteikumu 28. punktā minētās darbības;
   2. pēc vienošanās par projekta īstenošanu noslēgšanas ar sadarbības iestādi, ja īsteno kombinēta atbalsta veida projekta ar saimniecisko darbību saistīto projekta daļu, izņemot šo noteikumu šo noteikumu 28. punktā minētās darbības.
5. Pasākuma ietvaros atbalstu sniedz, ja finansējuma saņēmējs un sadarbības partneris nodrošina šādu nosacījumu izpildi:
   1. maksājumu (tai skaitā avansa maksājumu) saņemšanai un maksājumu veikšanai finansējuma saņēmējs un sadarbības partneris Valsts kasē vai kredītiestādē atver atsevišķu kontu, kurā veic un saņem visus ar projekta īstenošanu saistītos maksājumus;
   2. finansējuma saņēmējs un sadarbības partneris nodrošina projekta īstenošanas finanšu plūsmas skaidru nodalīšanu no citām finansējuma saņēmēja un sadarbības partnera darbības finanšu plūsmām projekta īstenošanas laikā un trīs gadus pēc noslēguma maksājuma veikšanas, ja finansējuma saņēmējs un sadarbības partneris atbilst sīkā (mikro), mazā vai vidējā komersanta definīcijai, vai piecus gadus pēc noslēguma maksājuma veikšanas, ja finansējuma saņēmējs un sadarbības partneris atbilst lielā komersanta definīcijai vai pētniecības organizācijas definīcijai;
   3. īstenojot projektu, ir nodrošināta atsevišķa ar projekta īstenošanu saistīto saimniecisko darījumu ieņēmumu un izdevumu grāmatvedības uzskaite, kā arī darbību un ar to īstenošanu saistīto finanšu plūsmu nodalīšana atbilstoši normatīvajiem aktiem par kārtību, kādā finanšu pārskatos atspoguļojams valsts, pašvaldību, ārvalstu, Eiropas Savienības, citu starptautisko organizāciju un institūciju finansiālais atbalsts (finanšu palīdzība), ziedojumi un dāvinājumi naudā vai natūrā.
6. Pasākuma ietvaros finansē tikai tādas attiecināmās izmaksas, kuras ir tieši saistītas ar projekta ietvaros veiktajām darbībām, ir samērīgas, pamatotas un atbilst Eiropas Parlamenta un Padomes 2012. gada 25. oktobra Regulai Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas Nr. 1605/2002 atcelšanu.
7. Pēc līguma par projekta īstenošanu noslēgšanas sadarbības iestāde, pamatojoties uz finansējuma saņēmēja rakstisku avansa pieprasījumu atbilstoši normatīvajam aktam par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājumu veikšanu 2014.–2020. gada plānošanas periodā, nodrošina finansējuma saņēmējam avansa maksājumus, kuru kopsumma nepārsniedz 30 procentus no projektam piešķirtā Eiropas Reģionālās attīstības fonda un valsts budžeta līdzfinansējuma kopsummas. Avansu var izmaksāt vairākos maksājumos.
8. Īstenojot projektu, finansējuma saņēmējs nodrošina informācijas un publicitātes pasākumus, kas noteikti Parlamenta un Padomes Regulā Nr. 1303/2013 un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināmas komunikācijas un vizuālās identitātes prasības.
9. Kombinēta atbalsta veida projekta gadījumā:
   1. sadarbības iestāde nodrošina informācijas publicēšanu atbilstoši Komisijas regulas Nr. 651/2014 9. panta 1. un 4. punktam;
   2. sadarbības iestāde, atbildīgā iestāde un finansējuma saņēmējs nodrošina informācijas pieejamību 10 gadus, skaitot no pēdējā lēmuma par atbalsta piešķiršanu, atbilstoši Komisijas regulas Nr. 651/2014 12. pantam;
   3. atbilstoši Komisijas regulas Nr. 651/2014 26. panta 7. punktam izstrādā uzraudzības un atgūšanas mehānismu, lai nodrošinātu, ka gadījumā, ja saimnieciskās darbības īpatsvars ir lielāks salīdzinājumā ar situāciju, kas prognozēta atbalsta piešķiršanas laikā, netiek pārsniegta piemērojamā atbalsta intensitāte.
10. Finansējuma saņēmējs savā tīmekļvietnē ne retāk kā reizi trijos mēnešos ievieto aktuālu informāciju par projekta īstenošanu.
11. Finansējuma saņēmējs veic šādu ar projekta īstenošanu saistītu datu uzskaiti:
    1. projekta ietekme uz horizontālā principa "Ilgtspējīga attīstība" rādītājiem "Projekta publisko iepirkumu politika" un "Projekta ietekme uz ilgtspējīgu attīstību" (ja attiecināms);
    2. šo noteikumu 6. punktā minētie uzraudzības rādītāji un 25. punktā minēto attīstības virzienu rezultāta rādītāji.
12. Sadarbības iestādei ir tiesības vienpusēji atkāpties no vienošanās par projekta īstenošanu jebkurā no šādiem gadījumiem:
    1. finansējuma saņēmējs un sadarbības partneris nepilda līgumu par projekta īstenošanu, tai skaitā projekta īstenošana nenotiek atbilstoši projektā noteiktajiem termiņiem, netiek nodrošināta 63. punktā minēto nosacījumu izpilde vai ir iestājušies citi apstākļi, kas ietekmē vai var ietekmēt šo noteikumu 3. punktā minētā pasākuma mērķa, šo noteikumu 6. punktā minēto uzraudzības rādītāju sasniegšanu un 25. punktā minēto virzienu attīstību;
    2. citos gadījumos, kas noteikti līgumā par projekta īstenošanu.
13. Sadarbības iestāde lēmumu par publiskā finansējuma piešķiršanu kombinēta atbalsta veida projekta ar saimniecisko darbību saistītajām projekta daļām pieņem līdz 2021. gada 30. jūnijam.

Ministru prezidents M. Kučinskis

Izglītības un zinātnes ministrs K. Šadurskis

Iesniedzējs:

Izglītības un zinātnes ministrs K. Šadurskis

Vīza:

Valsts sekretāra vietnieks –

Nodrošinājuma un finanšu departamenta direktors,

valsts sekretāra pienākumu izpildītājs E. Martinsons

11.08.2016 14:13

7286

A. Žilinska,

Izglītības un zinātnes ministrijas

Struktūrfondu departamenta vecākā eksperte

tālr.: 67047897

e-pasts: [Antra.Zilinska@izm.gov.lv](mailto:Antra.Zilinska@izm.gov.lv)

E. Zača,

Izglītības un zinātnes ministrijas

Struktūrfondu departamenta vecākā eksperte

tālr.: 67047775

e-pasts: [Evija.Zaca@izm.gov.lv](mailto:Evija.Zaca@izm.gov.lv)

I. Švirksta,

Izglītības un zinātnes ministrijas

Struktūrfondu departamenta direktora vietniece augstākās izglītības un zinātnes attīstības jomā

tālr.: 67047882

e-pasts: [Inta.Svirksta@izm.gov.lv](mailto:Inta.Svirksta@izm.gov.lv)